বিজেপি’র রাজ্য সভাপতি দিলীপ ঘোষকে সরাসরি চ্যালেঞ্জ ছুড়লেন যুব তৃণমূলের সভাপতি অভিষেক বন্দ্যোপাধ্যায়। তাঁর হুঁশিয়ারি, তৃণমূল কর্মীদের গায়ে কেউ হাত দিলে দল বুঝে নেবে। 
একই সঙ্গে, দার্জিলিং নিয়ে বিরোধীদের অবস্থান স্পষ্ট করার দাবিও তুলেছেন অভিষেক। 
একুশে জুলাইয়ের প্রচারে রবিবার হাজরা মোড়ে সভা করে যুব তৃণমূল। ঘটনাচক্রে, হাজরা মোড়ে এটিই ছিল অভিষেকের প্রথম সভা। সেখানে তিনি সিপিএম এবং কংগ্রেসকে যতটা আক্রমণ করলেন, তার চেয়ে অনেক বেশি সময় ব্যয় করলেন বিজেপি’কে নিশানা করতে। 
সম্প্রতি মুখ্যমন্ত্রীর বিরুদ্ধে উস্কানিমূলক মন্তব্যের জন্য দিলীপের বিরুদ্ধে অভিযোগ দায়ের করেছে তৃণমূল। বিজেপি’র রাজ্য সভাপতিকে নিশানা করে অভিষেক বলেন, ‘‘দিলীপ ঘোষ দু’দিন আগের একটি সভায় বলেছেন, তিনি মুখ্যমন্ত্রীর বাড়িতে আগুন লাগিয়ে দেবেন। আমি তাঁকে বলে যাই, আপনার যদি ক্ষমতা থাকে আমাদের একজন কর্মীর গায়ে আঁচ়়ড় কেটে দেখান। কত ধানে কত চাল বুঝে নেব।’’ 
বিজেপি’র রাজ্য সভাপতি সম্পর্কে তাঁর কটাক্ষ, ‘‘দিলীপের কথা এখন হাসির খোরাক হয়ে দাঁড়িয়েছে।’’ দিলীপের পাল্টা, ‘‘আমাকে নিয়ে এত চিন্তা কেন! কিছু করতে পারলে করে দেখান।’’
সিপিএম এবং বিজেপি’কে এক আসনে বসিয়ে দলীয় কর্মীদের প্রতি অভিষেকের বার্তা, ‘‘আগে ছদ্মবেশে সিপিএম আসত, এখন পদ্মবেশে বিজেপি আসে। দেওয়ালে লিখুন, ছদ্মবেশী এবং পদ্মবেশী হইতে সাবধান!’’
সাংসদ রূপা গঙ্গোপাধ্যায়ের ‘ধর্ষণ-মন্তব্য’ নিয়ে বিতর্ক তৈরি হয়েছে। সে প্রসঙ্গে তৃণমূল যুব সভাপতির বক্তব্য, ‘‘যেদিন থেকে তিনি (রূপা) সাংসদ হয়েছেন, সেদিন থেকে রাজ্যসভার ঐতিহ্য কলুষিত হয়েছে।’’